Správa zo zahraničnej pracovnej cesty
1. Účastník ZPC: Prof. RNDr. Jozef Noga, DrSc.
Výpočtové stredisko  SAV, Dúbravská cesta 9, 845 35 Bratislava	
2. Zahraničná pracovná cesta:
AMSTERDAM, HOLANDSKO, cesta vykonaná dňa 7. 12. 2016. Účelom cesty bola účasť na 23rd PRACE AISBL Council Meeting  (ďalej Rada PRACE), ktorý sa konal vo WTC Schiphol  Business & Conference Center, Amsterdam. V zmysle zásad práce PRACE si náklady spojené s cestou svojho zástupcu financovala každá krajina sama. 
3. Rámcový program pobytu:
Cesta sa uskutočnila na pozvanie elektronickou formou tajomníkom Rady PRACE Dr. Serge Bogaertsom. Program zasadnutia je uvedený v prílohe 1. 
4. Stručný priebeh rokovaní:
Po otvorení a privítaní účastníkov predsedom Rady (prof. Anwar Osseyran), sa postupne preberali témy 23 bodového schváleného programu. Bližšie informácie a pôvodné návrhy uznesení sú v elektronickej prílohe 2. Drobné zmeny vo finálnych uzneseniach budú zakomponované do finálnej zápisnice. Zo sumáru preberaných bodov programu  vyberám:
	V prvom bloku „A. Inštitucionálne body“ (1-6) i) sa schválila agenda súčasného zasadnutia Rady, ii) sa schválila zápisnica z 22. zasadnutia Rady v Amsterdame (príloha 3); iii) tajomník Rady v krátkosti informoval o stave plnenia úloh a uznesení predchádzajúcej Rady – podrobná informácia je súčasťou prílohy 2. A. Osseyran informoval o iniciatíve GEANT, EGI, OpenAIR a e-IRG, ktorí oslovili PRACE s návrhom na spoločnú účasť vo výzve INFRADEV-01-2017, s cieľom vytvoriť štúdiu pre návrh Európskej infraštruktúry v oblasti prenosu a spravovania dát. O tomto probléme sa rokovalo v závere zasadnutia Rady so záverom, že Rada sa vyjadrí až po podrobnom oboznámení sa so zámerom.
	Druhý blok (body B 7,8) bol venovaný konkrétnym materiálom  ohľadne budúceho fungovania organizácie v etape PRACE 2.0, po zapracovaní pripomienok a námetov z predchádzajúcich rokovaní. V úvode odznela informácia o obdržaných prísľuboch účasti od súčasných členských krajín. Prísľub dali všetci členovia poskytujúci TIER-0 infraštruktúru, a Rada obdržala 14 prísľubov v drvivej väčšine na štandardné členstvo. Ostatné členské štáty (vrátane Slovenska) nedodali prísľub, nakoľko pre definitívne rozhodnutie o účasti je potrebné mať plné znenie nového memoranda/zmluvy, ktoré podlieha schváleniu na vládnej úrovni. Už poskytnuté prísľuby pokrývajú 98% potreby pre fungovanie PRACE v r. 2017, a teda bolo možné sputiť 14. Výzvu na podávanie projektov.
	Analýza tiež ukázala, že, až na jednu výnimku, nebol záujem o limitované členstvo. Súčasne právna analýza B&B neodporúča viaceré typy členstva s možnosťou hlasovania. Po tejto analýze, Rada prijala modifikáciu pôvodného návrhu pre PRACE 2.0 s ponechaním iba “hosting members” (HM), t. j. tie, ktoré poskytujú infraštruktúru na úrovni TIER0, a tiež “Contributing General Partners” (CGP), t. j. partnerov, ktorí prispievajú do PRACE, pričom iba žiadatelia z týchto krajín sa môžu uchádzať o strojový čas pan-Európskej HPC infraštruktúry svojimi projektami pre jednotlivé výzvy v rámci etablovaného súťažného systému PRACE. Takýto partner je tiež účastný v projektoch H2020 v rámci konzorcia s PRACE-AISBL a ostatnými jeho členmi.
	V závere tohto bloku predstavil predseda časový harmonogram prípravy a prijímania finálnych dokumentov o PRACE 2.0. Po diskusii sa Rada uzniesla, že draft dokumentu musí byť delegátom známy aspoň dva týždne pred najbližším zasadnutím Rady, tak, aby delegáti mohli dokumenty prejednať s decíznymi orgánmi tej ktorej členskej krajiny. Najbližšie zasadnutie Rady sa uskutoční buď 31.1. alebo 3.2.2017, podľa dostupnosti vhodných priestorov.
	Blok C (body 9-11) bol venovaný informáciám o najnovších zmenách v zložení viacerých orgánov PRACE, a tiež návrhu zmien rokovacích poriadkov. Návrhy zmien v orgánoch (viď. Príloha 3) boli akceptované; zmeny v rokovacích poriadkoch budú upresnené a schválené po prijatí dokumentov o PRACE 2.0. 
	Blok D (body 12-13) boli venované finančným správam PRACE: výzve na predkladanie návrhov na “Cenu Promethea” za  prelomové výsledky získané prostredníctvom vysoko-výkonného počítania s dotáciou 5K€; návrhu rozpočtu na rok 2017.  Návrh rozpočtu bol vzatý na vedomie avšak opätovne nebol prijatý, nakoľko na jeho definitívne schválenie bude potrebné počkať až po doručení všetkých prísľubov od členských štátov. Tiež bude potrebné zmeniť štruktúru rozpočtu, tak aby boli oddelené prostriedky získané a spotrebované v rámci projektov H2020. 
	Blok E (body 14-16) priebežným správam orgánov PRACE: Rady riaditeľov (BoD) a výkonného riaditeľa (MD); a Strategickej pracovnej skupiny (SWG). Z pôvodného programu bola vynechaná správa Priemyselného poradného výboru, správa SWG bola priebežne už rokovaná v predchádzajúcich bodoch.  
	V správe BoD a MD (príloha 4) sa značná časť venovala 13. a 14. výzve na podávavanie žiadostí o projekty využívajúce infraštruktúru PRACE na úrovni Tier-0. Zo SR bol podaný jeden takýto projekt. Správa ďalej uvádza aktivity v rámci popularizácie a prípravy podujatí organizovaných organizáciou PRACE v nasledujúcom roku.
	Blok F (body 17-20) V bode 17 vedúci projektu PRACE-4IP a PRACE-5IP informoval bezproblémovom priebehu prípravy Zmluvy o poskytnutí grantu EC (SR je prostredníctvom VS SAV účastníkom konzorcia v oboch prípadoch), ako i prípravy kick-off mítingu v Aténach (31.1.-2.2.2017).  Body 18 a 19 sa týkali okrajovej účasti PRACE v projektoch EXDCI a EOSC. V bode 20 odznela veľmi stručná informácia o alternatívnom programe DECI, t. j. zdieľania výpočtových kapacít (najmä architektúr) na úrovni Tier-1.
	Blok G (21-23) tvoril formálny záver zasadnutia Rady.
5. Odporúčané závery:
Závery, odporúčania a uznesenia Rady PRACE sú zhrnuté v prílohách č. 2 a 3. Na ich základe, a na základe predchádzajúcich uznesení je potrebné podporiť úsilie o čo najskoršie vypracovanie finálnej verzie obnovenej dohody o PRACE 2.0. 
6. Prehľad prinesenej dokumentácie a miesto jej uloženia
Prílohy 1 – 4 v elektronickej forme, zaslané aj na Sekciu vedy a výskumu MŠVVŠ. Všetky materály pre zasadnutie Rady nie je účelné distribuovať, ale na požiadanie sú k dispozícii u delegáta.
7.   Osobitne vyhodnotený očakávaný prínos ZPC
Najdôležitejším prínosom je definitívne schválenie modelu pre fungovanie PRACE v druhej etape (PRACE 2.0) po právnej analýze a rozbehnutie výzvy na predkladanie žiadostí o projekty na využívanie infraštruktúry PRACE, do ktorej už bol podaný I projekt zo SR. SR už v r. 2015  predbežne potvrdila úmysel zotrvať v PRACE ako plnoprávny člen. Účasťou SR v organizácii PRACE prostredníctvom Výpočtového strediska SAV ako koordinátora vysokovýkonného vedeckého počítania v SR, však zostáva aj aktuálna možnosť čerpať prostriedky z projektov HORIZON 2020, ktorých žiadateľom je/bude konzorcium národných inštitúcií združených v PRACE, z výzviev, ktoré sú de facto dedikované pre tento účel. To sa už takmer dva roky úspešne deje prostredníctvom projektu PRACE-4IP a jeho pokračovateľa PRACE-5IP pre obdobie 01.2017-04.2019, s dotáciou 15M€ pre konzorcium za každý projekt.
8.    Spôsob zverejnenia výsledkov ZPC, prenos získaných informácií
Podľa úvahy vedenia Sekcie vedy a výskumu MŠVVŠ.
Súhlasím so zverejnením správy na internete
	
Správu vypracoval: prof. RNDr. Jozef Noga, DrSc. 
Dátum: 8. 12. 2016
Správu schválil: